Direcția Politici Publice, Educație, Tineret, Turism și Sport

Direcția Economică

Direcția Juridică, Resurse Umane, Achiziții Publice

Nr.25246 din 14.03.2025

RAPORT

pentru aprobarea Acordului de Asociere în vederea stabilirii cadrului comun necesar pentru promovarea, sprijinirea şi dezvoltarea sportului de performanţă în Judeţul Bistriţa-Năsăud şi Municipiul Bistriţa, prin susţinerea şi finanţarea programelor sportive de utilitate publică derulate de către Clubul Sportiv „Gloria 2018” Bistriţa-Năsăud

Legea 69/2000 a Educaţiei fizice şi a sportului, cu modificările şi completările ulterioare prevede, la art. 3 şi 12 că autorităţile publice locale au obligaţia să sprijine sportul de performanţă şi sportul pentru toţi şi să asigure condiţiile organizatorice şi materiale de practicare a educaţiei fizice şi sportului în comunităţile locale.

Clubul Sportiv „Gloria 2018” este principalul club sportiv de la nivel județean, un ambasador constant al județului Bistrița-Năsăud. Clubul sportiv organizează și administrează activități sportive pentru comunitate, inclusiv activități de performanță, selecţie, pregătire și participare la competiţii interne și internaţionale. Obiectul de activitate al structurii sportive cuprinde, în principal, inițierea, desfășurarea și participarea la programe, acțiuni, competiții, interne și internaționale precum şi cultivarea spiritului de competiție și fair-play al practicanților sportului.

Clubul derulează acțiuni specifice de inițiere, desfășurare și participare la programe, acțiuni și competiții interne și internaționale, promovează și dezvoltă mai multe ramuri sportive precum - Handbal, Fotbal, Taekwondo, Atletism, Volei, Gimnastică Ritmică, Golf, Oină, Baschet, Rugby, Box, Tenis, Tenis de masă, Schi, Lupte și Arte marțiale de contact, Motociclism, întreprinde demersuri în privința selecției de copii și juniori pentru dezvoltarea bazei de selecție pentru competiții, dezvoltă colaborări cu Consiliile Locale, instituțiile sportive cu atribuții în domeniul sportului, federațiile de specialitate, structurile sportive și operatorii economici implicați în derularea programelor sportive proprii de la nivelul județului Bistrița-Năsăud.

Dat fiind faptul că aproximativ jumătate din sportivii legitimaţi la club provin din municipiul Bistriţa dar şi interesul mare al bistriţenilor pentru competiţiile de handbal, este oportună asocierea dintre Județul Bistrița-Năsăud, prin Consiliul Județean Bistrița-Năsăud și Municipiul Bistrița, prin Consiliul local al municipiului Bistrița în vederea stabilirii cadrului comun necesar pentru promovarea, sprijinirea și dezvoltarea sportului de performanță, precum și întreținerea, funcționarea și dezvoltarea infrastructurii și bazei materiale sportive.

În acest sens, se propune încheierea unui acord de asociere, fără personalitate juridică, pe o perioadă de 4 ani, cu posibilitate de prelungire cu acordul părţilor, pentru susținerea și finanțarea programelor sportive de utilitate publică derulate de către Clubul Sportiv „GLORIA 2018” Bistrița-Năsăud, persoană juridică de drept public, instituție publică de interes județean, aflată în subordinea Consiliului Județean Bistrița-Năsăud. Scopul principal al Acordului de Asociere îl constituie promovarea, sprijinirea şi dezvoltarea activităţii Clubului Sportiv „Gloria 2018” Bistriţa-Năsăud, având, printre obiective, susținerea şi dezvoltarea ramurilor sportive înființate în cadrul clubului sportiv, susținerea şi dezvoltarea activității de performanță la nivelul copiilor şi juniorilor, mărirea numărului de practicanți şi sportivi legitimați, precum și identificarea de sportivi valoroși care să obțină rezultate sportive notabile pentru comunitatea locală pe plan internațional, întreţinerea şi funcţionarea bazei materiale sportive pentru asigurarea condiţiilor necesare practicării activităţilor fizice şi sportive.

Potrivit Acordului de Asociere prezentat în Anexa nr. 1, Municipiul Bistrița, prin Consiliul Local al municipiului Bistrița are următoarele drepturi: a) să verifice modul de utilizare a sumelor alocate anual din bugetul local pentru finanțarea programelor sportive derulate de clubul sportiv și să solicite documente justificative Clubului Sportiv „GLORIA 2018” Bistrița-Năsăud; b) să verifice modalitatea de promovare a imaginii Municipiului Bistrița, în cadrul competițiilor sportive organizate de Clubul Sportiv „GLORIA 2018” Bistrița-Năsăud sau la care participă sportivii legitimați la acesta; c) să-și desemneze reprezentanți în Comitetul de coordonare prevăzut la art.5 al prezentului Acord. Documentul anterior menţionat stipulează şi obligaţiile Municipiului Bistrița, prin Consiliul Local al municipiului Bistrița, astfel: a) să aloce anual sume din bugetul local destinate cofinanțării programelor sportive derulate de Clubul Sportiv „GLORIA 2018” Bistrița-Năsăud, cu respectarea prevederilor Legii educației fizice și sportului nr.69/2000, cu modificările și completările ulterioare; b) să asigure o cofinanțare anuală de 50 % din bugetul programelor sportive de utilitate publică derulate de Clubul Sportiv „GLORIA 2018” Bistrița-Năsăud, în baza contractului de finanțare încheiat între clubul sportiv și Municipiul Bistrița; c) să asigure decontarea cheltuielilor efectuate de Clubul Sportiv „GLORIA 2018” Bistrița-Năsăud în executarea contractelor de finanțare, pe baza documentelor justificative depuse de clubul sportiv;

să colaboreze cu Județul Bistrița-Năsăud pentru implementarea prezentului Acord și realizarea obiectivelor prevăzute la art.2 alin.(2).

În vederea implementării Acordului de Asociere, se va constitui Comitetul de coordonare care va fi format din câte doi reprezentanţi ai Consiliului Local şi câte un reprezentant al primarului, respectiv al preşedintelui Consiliului Judeţean.

Având în vedere prevederile art. 18^1\* din Legea 69/2000, Legea Educației Fizice și Sportului, cu modificările şi completările ulterioare, cluburile sportive de drept public înfiinţate pe raza unităţii administrativ-teritoriale pot fi finanțate prin hotărâre a autorităţilor deliberative ale administraţiei publice locale, cu condiția cuprinderii sumelor în cadrul Bugetului Anual de Venituri și Cheltuieli al unității administrativ-teritoriale.

Având în vedere faptul că pentru implementarea Acordului de asociere este necesară cuprinderea de sume în bugetul de venituri şi cheltuieli al municipiului Bistriţa, se impune introducerea proiectului de hotărâre pe ordinea de zi a şedinţei extraordinare din luna martie.

Ţinând cont de cele de mai sus, considerăm că sunt îndeplinite condiţiile legale pentru supunerea spre analiză, dezbatere şi adoptare a proiectului de hotărâre pentru aprobarea Acordului de Asociere în vederea stabilirii cadrului comun necesar pentru promovarea, sprijinirea şi dezvoltarea sportului de performanţă în Judeţul Bistriţa-Năsăud şi Municipiul Bistriţa, prin susţinerea şi finanţarea programelor sportive de utilitate publică derulate de către Clubul Sportiv „Gloria 2018” Bistriţa-Năsăud.

Director executiv Director executiv

Adriana Antoneac Nicolae Scurtu

Director executiv

Dumitru-Matei Cincea

CM/2ex.